Papersnake/gushiwen huggingface dataset:
送径山一藏主
梵琦（元代）

一大藏教閒葛藤，尽大地人跳不出。梦庵本是奇衲子，夜半扶桑吐红日。

拈起凌霄峰顶茶，却是洞庭湖上橘。三千世界庵摩勒，放开捏聚谁能诘。

松风涧水自谈玄，却笑区区论权实。
洞仙歌（庆县宰）
熊德修（宋代）

洪崖仙裔，接武浮丘袂。佩玉长裾下尘世。东寻山水，独抱一琴裾锦里。不犯人间宫祉。

城山堂宇静，百丈楼高，湖海元龙浩然气。初度启初筵，昼永堂垂，笙鹤铿、轰出云际。问雅乐、何时献三雍，待汉殿明年，日长风细。
贺新郎
李泳（宋代）

门掩长安道。卷重帘、垂杨散暑，嫩凉生早。午梦惊回庭阴翠，蝶舞莺吟未了。政露冷、芙蓉池沼。金雁尘昏么弦断，理馀音、尚想腰支袅。欢渐远，思还绕。临皋望极沧江渺。晚潮平、湘烟万顷，断虹残照。彩舫凌波分飞后，别浦菱花自老。问锦鲤、何时重到。楼迥层城看不见，对潇潇、暮雨怜芳草。幽恨阔、楚天杳。
长乐閒赋 其四
黄裳（宋代）

七楼遥直钓龙台，榕曳横枝庇两阶。好是四州南下水，却随潮信入城来。
辋川集·柳浪
王维（唐代）

分行接绮树，倒影入清漪。不学御沟上，春风伤别离。
春题湖上
白居易（唐代）

湖上春来似画图，乱峰围绕水平铺。
松排山面千重翠，月点波心一颗珠。
碧毯线头抽早稻，青罗裙带展新蒲。
未能抛得杭州去，一半勾留是此湖。
憩郊园和约法师采药诗
沈约（南北朝）

郭外三千亩。
欲以贸朝饘。
繁蔬既绮布。
密菓亦星悬。
登北固山亭
李涉（唐代）

海绕重山江抱城，隋家宫苑此分明。

居人不觉三吴恨，却笑关河又战争。
送别魏校书借参预李先生韵
程公许（宋代）

双阙一回首，滞留今十连。
河图元国镇，泗石待宫县。
南纪浪翻雪，北风尘暗天。
经营倚天定，九轨达山川。
再次送刍父韵寄之二首 其二
苏泂（宋代）

当时马首东，追送苦匆匆。对我藕花雨，思君榕叶风。

畏途迷白黑，醉眼眩青红。曷日归相问，江湖一钓翁。
忆少年
佚名（宋代）

宵景霁，河汉清夷。旷典讲明时。合祛升侑，孝德爰熙。陈裸閟宫，澹觞太室，来奏天仪。驷苍螭。玉辂驭蕤绥。觚陆展躬祠。长梢饰玉，翠羽秀金支。华始倡，雅韵出宫垂。
神来下，云车风马，缤暗蔼、宴栖迟。毕觞流胙，紫烟竣事，棠梨回谒，宣室受蕃厘。盛德无心专飨，端为民祈。云恩有截，雨泽霈无涯。君王愉乐，和气溢瑶卮。寿天齐。长拥神基。
见诸公唱和暮春诗轴次韵作九首
晁说之（宋代）

芳草摇轻碧，蔷薇著小红。
肯嫌桃叶薄，只恨柳枝空。
梦断三千里，愁生五两风。
四时顾家好，作底却言穷。
丙寅十四首效韦苏州
黄庭坚（宋代）

昔公调鼎实，指顾九庙尊。
郡国富士马，于今开塞垣。
谁能起公死，为国守北门。
澄心堂读许浑以下诸诗
刘敞（宋代）

许浑诗后三百年，长啸空堂览旧篇。落日孤城曾不改，曲池高榭复依然。

尘埃暂憩道路客，文雅相追今昔贤。鱼跃鸢飞殊有意，卜居仍欲近湖边。
醉高歌过红绣鞋·乐心儿比目连枝
贾固（元代）

乐心儿比目连枝，肯意儿新婚燕尔。画船开抛闪的人独自，遥望关西店儿。黄河水流不尽心事，中条山隔不断相思。当记得夜深沉，人静悄，自来时。来时节三两句话，去时节一篇诗，记在人心窝儿里直到死。
怀李生哺园
屈大均（明代）

之子娱亲有一园，竹花桐实绕芳萱。白门多少慈乌鸟，反哺如君更不言。
梁州令
晏几道（宋代）

莫唱阳关曲。泪湿当年金缕。离歌自古最消魂，闻歌更在魂消处。

南楼杨柳多情绪。不系行人住。人情却似飞絮。悠扬便逐春风去。
次韵季智伯寄茶报酒三解 其二
谢薖（宋代）

二生相逢妾换马，我今真成酒易茶。腐肠销膏亦可戒，与子服雾飧朝霞。
闻杨君谦致政赋此以致健羡十五首 其三
沈周（明代）

江南微雨杏花春，一个渔舟载病身。莫信归来示无用，钓竿斜日弄丝纶。
运使刘察院因按历归西京拜省
梅尧臣（宋代）

在昔志四海，所遇非一途。
朝以言悟主，夕即被金朱。
于兹亦未几，用直升云衢。
台分东西属，御史从子除。
天马日千里，岂并局促驹。
朔北遏乱萌，褒嘉赐玺书。
乃衣汉使绣，威誉倾国都。
借问世上荣，万国与此殊。
明朝归洛阳，聊且饯高车。
亭堠况非远，春郊无疾驱。
挽赵北山
赵必象（宋代）

嫠纬孤忠泣黍离，吟形如鹤不胜衣。
参苓信美难供病，松菊犹胜久赋归。
魂梦三千余里远，功名四十九年非。
北山猿鹤多悽怆，独对梅花泪暗挥。
送杰兄归子云墨池
释绍昙（宋代）

凌风倒握瘦藤枝，来探坡仟浣墨池。
染污一身难洗雪，到家莫使子云知。
至扬州
文天祥（宋代）

眼穿只候卖柴回，今日堡城门不开。
籴米已无消息至，黄昏惆怅下山来。
次韵三司蔡襄芦雁獐猿二首 其一
赵抃（宋代）

省宇屏图哲匠成，写传芦雁笔尤精。斜依风苇丛丛袅，远飏烟尤渺渺平。

弋者定嗟何所慕，鹏抟莫怪不能鸣。公看羽翼飞胜处，有意青云万里程。
雪中 其三
韩淲（宋代）

今年已有雪，今年亦有梅。梅花与雪片，日夕相徘徊。

失喜固莫尔，亡忧尚何哉。不与万法侣，孔蹠俱尘埃。
花朝燃灯
易士达（宋代）

唤起园丁葺小园，喜逢社友访林泉。
莺花世界春方半，灯火楼林月正圆。
闲不待偷皆乐地，趣随所得到吟边。
丁宁莫划庭前翠，留与游人伴醉眠。
浣溪沙 题大士像
胡纫荪（清代）

七宝庄严坐普陀。慈悲一切感通多。金容画里果真么。

莲萼足登开觉路，杨枝手执洒恩波。贪嗔痴奈世人何。
雪后看梅
韩淲（宋代）

雪残山润眩朝晴，涧溜融澌渐有声。最是梅花先后发，倚风乘日艳精明。
怀方严州
仇远（元代）

八十一年前，科名已褎然。
依刘王粲檄，入洛贺循船。
受禅碑谁上，閒情赋自传。
江山英气歇，堪恨亦堪怜。
雪中登姑苏台
杨万里（宋代）

我亦闲来散病身，游人不用避车尘。
插天四塔云中出，隔水诸峰雪後新。
道是远瞻三百里，如何不见六千人。
吴亡越霸今安在，台下年年花草春。
次善卿杂诗五首
陆文圭（元代）

火云吐赤日，旱势千里阔。
古人救荒术，货食知本末。
家家算口救，殆类僧持钵。
激水活肆枯，植木荫道暍。
诸公善努力，赤子正饥渴。
白云为闲上人赋用郑子封先生韵
虞堪（明代）

一片复一片，应无去住踪。悠扬轻似羽，变幻倏犹龙。

宝月同瞻海，青莲别见峰。若招岩畔宿，飞散下堂钟。
法善院
戴表元（宋代）

野火烟云窟，春溪风日朝。
花迟年有闰，树密地无徭。
山鼓通荒戍，庭碑认往朝。
客言僧可隐，胜似隐农樵。
游梅坡席上杂酬
李弥逊（宋代）

白玉千株暗，青云一径斜。
从来少车马，恐是阿环家。
月泉
周仲卿（宋代）

石罅玉为髓，月梭金作棱。
苍苔谁凿破，白雪自坚凝。
穿岂太山霤，清于万壑冰。
此中无六月，门外气如蒸。
往时予有湖湘之游同年黄东发提举以清江楮衾赠别藏之四年矣山房夜寒覆之甚佳乱后不知东发避地何处作此拟寄
舒岳祥（宋代）

我昔向湘潭，故人贻我别。珍于锦鲸赠，未数绨袍脱。

温如阳春曦，白似腊天雪。香收禅榻云，光映书斋月。

政尔独眠佳，毋使恶卧裂。阴寒不内侵，和气无外泄。

自从离乱来，袍缊罄攘夺。惟此寄僧房，与书俱不灭。

我本生蠹鱼，自爱纸中穴。宛如蚕作茧，蛾吐眉眼出。

夜来初肃霜，子美衾如铁。忽忆此青毡，覆我俭且洁。

中有布衾铭，此铭无冷热。
次韵李提点雪中登楼之什二首
吴儆（宋代）

高情应与水云宽，江北江南望渺漫。
逐马银杯端右赏，屯边铁甲得无寒。
已知与国同休戚，且庆丰年表治安。
杀气已消春意动，曈曈日色上云端。
晓起四山积雪
阳枋（宋代）

寒透重衾可折胶，雨声瑟瑟风飕飕。
安排雪句吟春晓，果见青山尽白头。
颂古十二首 其二
释法泰（宋代）

三脚驴子弄蹄行，步步莲华衬足生。堪笑草中寻觅者，不知芳树啭新莺。
次韵王性之梅花
释仲皎（宋代）

春到寒林雪得知，雪中谁解认芳姿。
溪山飞上一轮月，香满风前独立时。
雨后同斗初企晋来殷过支硎山寺
王昶（明代）

杳杳白云合，空山欲暮天。青松滴疏雨，碧涧响寒泉。

风度竹房磬，镫明茅舍烟。爱看林际月，流影照溪田。
虎丘分咏得浮图
王延陵（明代）

宝塔倚秋穹，珠林望彩虹。
云嘘网户白，日落绮疏红。
铃语振天外，龙光盘壑中。
不有九霄陟，能令五蕴空。
哭宋文渊
王洋（宋代）

清怀凛凛古人风，尚忆当年语意同。
开口剑锋初论事，归休弱羽已伤弓。
累朝因革襟怀内，四海悲欢指顾中。
寂寞六阑感因客，曾将顽质谢磨砻。
和仲固春日村居即事十二绝
胡寅（宋代）

西园闻道径封苔，落落髯仙去不回。
安石中年离萦意，吾徒笑口且频开。
拟咏怀诗 二七
庾信（南北朝）

被甲阳云台。
重云久未开。
鸡鸣楚地尽。
鹤唳秦军来。
罗梁犹下礌。
杨排久飞灰。
出门车轴折。
吾王不复回。
宿杨塘店
杨万里（宋代）

吾生行路何时了，旧馆重来身渐老。
路旁松桂只十年，如今渐渐旧小小。
昨宵宿处又云边，来宵还似今宵然。
陈迹更待俯仰间，有酒不饮要称贤。
龙湾
张弋（宋代）

画船椎鼓过龙湾，回首升州只见山。
前日方来今又去，闲人元自不曾闲。
一萼红 碧栖词丈归自沪江，为寄江南梅，迟延未到，作此以速之
李慎溶（清代）

步空陂。正凝思望远，无语忆幽姿。津国清霜，柴门流水，关河魂梦参差。

待料理、江南旧怨，甚东风、犹滞在横枝。浮海春回，吟芳人老，馀想惊非。

迢递平烟千驿，更平波千顷，冷浸冰肌。岁晏情怀，天涯滋味，寒边事事轻违。

渺何处、吴船载雨，较花候、却比故山迟。长为婵娟瘦损，此意谁知。
送水云归吴
何凤仪（宋代）

十年燕客身如病，一曲剡溪心不竞。
凭君寄语爱梅仙，天理现时人事尽。
柏石图诗（并叙）
苏轼（宋代）

陈公弼家藏《柏石图》，其子慥季常传宝之。
东坡居士作诗，慥为之铭。
柏生两石间，天命本如此。
虽云生之艰，与石相终始。
韩子俯仰人，但爱平地美。
土膏杂粪壤，成坏几何耳。
君看此槎牙，岂有可移理。
苍龙转玉骨，黑虎抱金柅。
画师亦可人，使我毛发起。
当年落笔意，正欲讥韩子。
熙宁五年归至旧山伤己感时作诗奉呈升卿黄丈 其二
吕南公（宋代）

彬树湖前流水远，石城街左乱山苍。滩深潭浅无由问，竹秀松枯不可常。

物理自应随变动，道心聊欲寄存亡。唯君坐占忘言境，珍重诗编与酒觞。
颂古四十四首
释师范（宋代）

台山路上个婆婆，平地无风起丈波。
下却斗门通底闸，更无一滴到黄河。
昨日饯赵教授行会饮秀楚堂晚徙樱桃花下夜月上正夫设烛于花上光明焜耀昔所未见正夫因约赋诗
彭汝砺（宋代）

夜凉月色清如水，天静无风尘不起。移酒近花坐明月，画烛横斜插花里。

月寒烛艳花淡薄，意思相疑不相似。一下一高总能见，半白半红浑可喜。

时有幽香闇着人，更分疏影低临水。密如云雾即成阴，团作珠玑看结子。

异时尚拟与君醉，景物更作今日比。富贵功名是底物，人生百年行乐耳。
怀友人二首
文天祥（宋代）

涯海真何地，驱来坐战场。
家人半分合，国事决存亡。
一死不足道，百忧何可当。
故人髯似戟，起舞为君伤。
唐多令·轻露濯秋风
魏了翁（宋代）

轻露濯秋风，新楼插太空。更遭逢、解事天公。为唤羲和驱六马，将杲日、挂帘栊。日影正沈红。须臾月在东。百万家、乐意融融。民意乐时天亦好，聊与众、一尊同。
皇后阁春帖子
赵湘（宋代）

春色平明到，微风弄彩幡。
稍回宫柳弱，更助壁椒温。
惜往日
屈原（先秦）

惜往日之曾信兮，受命诏以昭时。
奉先功以照下兮，明法度之嫌疑。
国富强而法立兮，属贞臣而日娭。
秘密事之载心兮，虽过失犹弗治。
心纯庬而不泄兮，遭谗人而嫉之。
君含怒而待臣兮，不清澄其然否。
蔽晦君之聪明兮，虚惑误又以欺。
弗参验以考实兮，远迁臣而弗思。
信谗谀之溷浊兮，盛气志而过之。
何贞臣之无罪兮，被离谤而见尤。
惭光景之诚信兮，身幽隐而备之。
临沅湘之玄渊兮，遂自忍而沈流。
卒没身而绝名兮，惜壅君之不昭。
君无度而弗察兮，使芳草为薮幽。
焉舒情而抽信兮，恬死亡而不聊。
独障壅而蔽隐兮，使贞臣为无由。
闻百里之为虏兮，伊尹烹于庖厨。
吕望屠于朝歌兮，宁戚歌而饭牛。
不逢汤武与桓缪兮，世孰云而知之。
吴信谗而弗味兮，子胥死而后忧。
介子忠而立枯兮，文君寤而追求。
封介山而为之禁兮，报大德之优游。
思久故之亲身兮，因缟素而哭之。
或忠信而死节兮，或訑谩而不疑。
弗省察而按实兮，听谗人之虚辞。
芳与泽其杂糅兮，孰申旦而别之。
何芳草之早殀兮，微霜降而下戒。
谅聪不明而蔽壅兮，使谗谀而日得。
自前世之嫉贤兮，谓蕙若其不可佩。
妒佳冶之芬芳兮，嫫母姣而自好。
虽有西施之美容兮，谗妒入以自代。
愿陈情以白行兮，得罪过之不意。
情冤见之日明兮，如列宿之错置。
乘骐骥而驰骋兮，无辔衔而自载。
乘氾泭以下流兮，无舟楫而自备。
背法度而心治兮，辟与此其无异。
宁溘死而流亡兮，恐祸殃之有再。
不毕辞而赴渊兮，惜壅君之不识。
和蒲汀显陵道中柳阴小憩四首 其一
陆深（明代）

花雾濛濛远，山云冉冉高。幸陪金紫客，时睹赭黄袍。
偈颂一百四十一首
释师范（宋代）

正觉山前，双林树下。
弄假像真，弄真像假。
临风哮吼载嵩牛，顾影嘶鸣韩干马。
再用前韵 其一
张九成（宋代）

野涧江湾三两枝，一时清绝破愁思。纤纤弄蕊霜秋里，滴滴开花叶落时。

借问哦诗记幽梦，何如把酒对东篱。不然采向林逋庙，并与寒泉荐一卮。
绍兴祀高禖十首 奉俎用《丰安》。
郊庙朝会歌辞（宋代）

祗祓禖坛，洁蠲羊豕。博硕肥腯，爰具牲醴。执事骏奔，肃将俎几。

神其顾歆，永锡多子。
浣溪沙·红桥
王士祯（清代）

白鸟朱荷引画桡，垂杨影里见红桥，欲寻往事已魂消。
遥指平红红外路，断鸿无数水迢迢，新愁分付广陵潮。
乙卯十月十七日蒙恩赐环口号
谢济世（清代）

已分埋沙碛，宁知刷羽翰。丘山臣罪重，天地主恩宽。

蹀躞新骢马，巍峨旧铁冠。喜深悲转剧，望阙涕汍澜。
东郊次韵器资子开六绝句 其一 谩成
刘摰（宋代）

五日重来蹑马尘，此君时节已残春。吹衣拂面寒犹峭，谁道春风似故人。
和绍尧中秋夜南社席上作 其一
林朝崧（清代）

管弦聒耳酒扶头，月上南楼宴未休。添得几篇诗吊古，延平祠畔作中秋。
减字木兰花 月夜闻沈媚清夫人吹箫
顾若璞（明代）

雨收风细。一片清光疑是洗。秦女楼头。吹出柔肠几许愁。

花枝掩映。素腕金环频弄影。香软寒轻。寂寂帘帏夜不扃。
寄张守仲思十首
陈造（宋代）

我方投老嗟多难，君亦频年悼百罗。
乐事定知神所妒，把杯追话唱酬时。
青岩道中
喻良能（宋代）

寒食江村路，东风野渡航。
一篙春水碧，两岸落花香。
飞絮匆匆远，青山故故长。
兹洲自奇绝，底用更寻芳。
颂证道歌·证道歌
释印肃（宋代）

报道摩诃般若力，是境是心全不识。
凌云谩道见桃花，月面依然言不及。
别行简（时行简辟卢坦剑南东川府）
白居易（唐代）

漠漠病眼花，星星愁鬓雪。筋骸已衰惫，形影仍分诀。

梓州二千里，剑门五六月。岂是远行时，火云烧栈热。

何言巾上泪，乃是肠中血。念此早归来，莫作经年别。
偈五首
释子淳（宋代）

日照孤峰翠，月临溪水寒。
祖师玄妙诀，莫向寸心安。
台阳杂咏 其五
孙尔准（清代）

佛髻波罗蜜，仙肤优钵昙。苓抽芳薏苦，蕉剥露芽甘。

南凤三杯粟，西螺五寸柑。问谁能编织，名状漏嵇含。
夜泛洞庭寻裴侍御清酌
李白（唐代）

日晚湘水绿，孤舟无端倪。明湖涨秋月，独泛巴陵西。
过憩裴逸人，岩居陵丹梯。抱琴出深竹，为我弹鹍鸡。
送别黄皆令
祁德琼（清代）

万山寒秋月，一苇寒秋波。美人理远棹，秋色低星河。

送君青雀舫，赠君金叵罗。别路不辞远，别酒不辞多。

良辰惜分袂，分袂当奈何。虽有千金装，何如《五噫歌》。
金缕曲 赠容若见赠，次原韵
顾贞观（清代）

且住为佳耳。任相猜、驰笺紫阁，曳裾朱第。不是世人皆欲杀，争显怜才真意。

容易得、一人知己。惭愧王孙图报薄，只千金、当洒平生泪。

曾不直，一杯水。

歌残击筑心欲醉。忆当年、侯生垂老，始逢无忌。亲在许身犹未得，侠烈今生已已。

但结托、来生休悔。俄顷重投胶在漆，似旧曾、相识屠沽里。

名预籍，石函记。
送嵇戊门之东莞
丁玉藻（清代）

禺山秋色远，送尔去何之。落日双忠庙，寒花九姓祠。

家贫为客久，身贱得名迟。余亦同兹难，红亭酒莫辞。
李景初许借翦彩花数轴一观累日不至戏成二绝
强至（宋代）

剪彩茸茸细逼真，秋风堂上数枝春。
为偷造化防天觉，却拟深藏不借人。
汉州
韦庄（唐代）

比侬初到汉州城，郭邑楼台触目惊。松桂影中旌旆色，

芰荷风目管弦声。人心不似经离乱，时运还应却太平。

十日醉眠金雁驿，临岐无恨脸波横。
思归偶成
李曾伯（宋代）

春来便拟问归津，转眼江流若许深。
六十岁翁穷塞客，八千里路故乡心。
鹃啼月树添征思，鹊语风檐悮好音。
只有云山遮不断，梦随栩蝶过家林。
宋玉
刘筠（宋代）

楚国骄荒日已深，山川朝暮剧登临。
曾伤积毁亡师道，只托微辞荡主心。
江草东西多恨色，峡云高下结层阴。
潘郎千载闻遗韵，又说经秋思不任。
归田 其一
刘曾璇（清代）

鱼思故池水，鸟恋旧林枝。眷怀桑梓地，舍此欲何之。

廿载老寒毡，况味已深知。风尘日鞅掌，夙愿非所期。

邈矣陶靖节，长吟归来辞。
白海棠予素未之见甲寅八月寓金陵入高座寺一见之复从徐公辅江城阁一见偶作是诗 其二
释今无（明代）

琢月磨冰绝点埃，无端却下谪仙台。何曾富贵能收拾，止有烟仙共往来。

雪屋未寒先欲冷，玉簪凋罢始当开。铅华洗尽无工力，漫对江城意莫裁。
生日偶吟 其二
方婉仪（清代）

梅摹魏国夫人画，字仿杨家妹子书。一盏真茶消永昼，玉浆犀液较何如。
立秋日内廷视草
周伯琦（元代）

鸡人应漏报新秋，冠佩侵晨侍衮旒。香案天光纡凤尾，玉除云衮动螭头。

花明锦绣朱阑绕，殿耸金银宝气浮。坐致雍熙宵旰切，代言深愧古人优。
灵井
韩淲（宋代）

灵井复何许，薰风度前林。一筇为萧散，涉流殊匪深。

山空人迹少，无言见鸣禽。嵌岩适所会，潺然送清音。

宜我濯尘土，陶写此胸襟。富贵本天命，得闲且幽寻。
闻西湖梅尽桃花已有开者 其二
周紫芝（宋代）

日日湖边踏浅沙，西湖久住已成家。刘郎去后空肠断，忆著玄都观里花。
十四日从诸同官登西山郊坛冈次孟监务韵 其六
薛季宣（宋代）

不论人间是与非，崇丘礧嵬尚慵跻。登临自有无穷意，安得閒愁衮地鼙。
作雪不成独咏
陆游（宋代）

淡日朝穿雾，浓云夜护霜。
风声空浩荡，雪意愈微茫。
棐几闲临帖，铜炉静炷香。
悠然践残岁，不是傲羲皇。
荆门别王峻封
刘士璋（清代）

下马邮亭饮君酒，君醉不辞酌以斗，故人情笃重分手。

并行共宿三旬同，长途渺渺随秋风，河梁一赋嗟西东。

人生聚散岂非数，他日相逢定何处，我返自崖君且去。
答临干云谷二首 其二
庞尚鹏（明代）

龙跃云从岭外村，江头白日雨翻盆。纷纷世事如棋局，西望长安欲断魂。
弟观为众奉里神于丹山僧舍有五绝因趁韵
陈著（宋代）

一卷新吟水石香，顿教尘浊变清凉。
唤醒心下十年梦，拜舞薰风面舜廊。
庆元二年恭上太皇太后皇太后太上皇帝太上皇后尊号二十四首 其三
郊庙朝会歌辞（宋代）

太任媚姜，涂山翼禹。慈祥曼衍，鸿仪迭举。宝章奕奕，祲宫俣俣。

帝用将之，于彼宫所。
游黄山
焦炳炎（宋代）

秀出云霄一杖探，诸峰高下护晴岚。
丹成兔魄香生杵，影见龙津月在潭。
洞暖有花因七七，云深无语住三三。
粥鱼敲动山林典，合傍浮丘去结庵。
诸暨簿张慈
杨亿（宋代）

新官佐邑近闽禺，令伯欢心就养初。
暂住梁园慵献赋，因经禹养便探书。
忘机海国亲鸥鸟，寄信京华托鲤鱼。
回日杀青兼两载，想群清奉亦无馀。
次南岑丈雨中见怀韵
谢榛（明代）

燕赵长歌调自悲，山城摇落叹归迟。夜深孤剑龙光动，风雨鸣窗不寐时。
瓜步
刘攽（宋代）

苍苍林表山，下惟瓜步水。忆昔魏皇帝，百万尝驻此。

饮马江水魏，扬旌朔风起。经营竟无成，叹咤有遗耻。

去去常畏人，闵默垂五纪。大江限南北，天意固偶尔。

奈何奸雄才，割据争虎视。不有神武功，畴能混书轨。

吾闻清流战，王业实基始。楼船蔽空来，天堑才一苇。

此时东流波，不足投马箠。煌煌轩台威，凛凛向千祀。
鹭鸶
贾岛（唐代）

求鱼未得食，沙岸往来行。
岛月独栖影，暮天寒过声。
堕巢因木折，失侣遇弦惊。
频向烟霄望，吾知尔去程。
和邑宰张元若酹月亭诗四首
李吕（宋代）

太白邀月饮，只许老坡会。
汗漫赤壁游，浩歌邈相对。
雨后忆西山寄海涵百边识珍赵珍兄弟
戴亨（清代）

独坐新晴后，官清忆昔閒。西峰偕旧侣，采药驻衰颜。

红叶林中寺，斜阳雨后山。别来幽赏地，胜事孰追攀。
江上别盛太学与明
徐繗（明代）

草色汀方绿，归心鬓欲华。
楚江临别路，春水怨天涯。
飞絮凄征舳，青烟暗远沙。
无劳歌《折柳》，肠断是清笳。
鹧鸪天（春暮）
张震（宋代）

横素桥边景最佳。绿波清浅见琼沙。衔泥燕子迎风絮，得食鱼儿趁浪花。

春已暮，日初斜。画船箫鼓是谁家。兰桡欲去空留恋，醉倚兰干看晚霞。
次韵全玉游永庆寺观陈井
黄履（宋代）

西北有招提，洒然尘垢外。兹游久未遑，欣与高轩会。

邃室俨图画，危亭隐松桧。逍遥步荒径，蓊密拂轻盖。

开冬含馀清，幽律惊爽籁。行行转城隅，亭午云容晦。

六朝三百秋，览迹增悲慨。金舆成寒灰，簪笏散烟霭。

龙沈景阳井，栏刻惟存戒。更馀三品石，默默冷相对。

我视此邦倾，如鱼自中溃。民财尽锱铢，民命轻草芥。

三阁与十宾，积累成大憝。昔人赋黍离，摇摇发行迈。

偶来牵我思，已涉南荣诫。
邵伯路中途遇前纲载茉莉花甚众舟行甚急不得细观也又有小盆榴等皆精妙奇靡之观因成二绝 其一
吕本中（宋代）

花似细薇香似兰，已宜炎暑又宜寒。心知合伴灵和柳，不许行人仔细看。
全州道间
李曾伯（宋代）

巷陌高题仪凤，桥梁横卧长虹。
十里江山福地，满城桃李春风。
广陶渊明四时 其一
郭祥正（宋代）

春水满四泽，原田高下耕。熙熙随老农，志匪搴芳英。
二十日至偏桥
祁顺（明代）

城郭巍巍镇大荒，一溪环抱众山降。太平人物今全盛，不信偏桥是外邦。
好事近（辛酉二月望日雨中作）
丘崈（宋代）

整整一冬晴，雨后不论朝夕。麦陇救得一半，莫妨他寒食。

试看陇气定乘除，宽更待三日。桃李且须宁耐，有无边春色。
腊月中与韦户曹游发生洞裴回之际见双白蝙蝠…口号
任要（唐代）

山翠幂灵洞，洞深玄想微。一双白蝙蝠，三度向明飞。

虽然有两翅，了自无毛衣。若非饱石髓，那得凌□□。

偶见归堪说，殊胜不见归。
潇湘八景诗·潇湘夜雨
张经（宋代）

终夜雨潇潇，闷杀孤舟客。
滴滴打蓬声，错讶灵妃瑟。
奉和圣制送张说上集贤学士赐宴（赋得回字）
程行谌（唐代）

圣主崇文化，锵锵得盛才。相因归梦立，殿以集贤开。

象系微言阐，诗书至道该。尧尊承帝泽，禹膳自天来。

礼洽欢逾长，风恬暑更回。国朝将舜颂，同是一康哉。
殿上侍立寒甚
楼钥（宋代）

小雪以来霜气清，今朝寒色倍严凝。榻前侍立无遮障，吹得半身真是冰。
柳梢青·家近闽南
佚名（宋代）

家近闽南。三姑姊妹，秀揖仙岩。须女精神，玉卮标格，谪下尘凡。他时佳婿成双，红丝应牵第三。倚看樽前，团栾六子，三女三男。
九怀·春游
高似孙（宋代）

君之来兮鞭潮，令冰夷兮毋骄。
抚余车兮安驱，海难填兮魂销。
龙翼辀兮既东，旌翠昏兮生埃。
蛟抗刃兮婆赤，咽雾光兮蓬莱。
东莫乐兮佳游，说哀兮忘归。
箫钟兮铙鼓，吴歌兮楚舞。
鱼飞兮雁奔，君之乐兮俣俣。
憩跸兮嵯峨。陈席兮楚楚。
撰德兮苍崖，秦夸声兮豪诩。
骑杂逻兮銮玲珑，穷向迹兮窥践宫。
民如蟹兮谁能聪，海水作兮号鱼龙。
叹未殚兮乐未终，金母号兮汉旌红。
五月三日早起步东园，示幼舆子
杨万里（宋代）

雨香不及露华香，竹液花膏馥葛裳。
侬与晓星成二客，更无人共上番凉。
筠箕苕帚两无踪，窃果畦丁职不供。
老子不来才几日，松花槲叶满亭中。
杂咏一百首·陶隐居
刘克庄（宋代）

方差能腊腹，学误至渐襟。
幸有经文在，休于注脚寻。
读浮休诗有感
廖行之（宋代）

二十年间儿女諠，糟糠勤苦不堪论。
如今八载君身后，儿已登科又长孙。
赠番易程克已
高翥（宋代）

见说番易有老程，与人怀抱亦分明。
一千里外未识面，二十年间长慕名。
因听酒边谈旧事，便从客裹定交情。
他时我老君犹健，海内重逢即弟兄。
元祐党籍碑在桂林者今尚存沈鲁堂太守拓一本见示援笔作歌
赵翼（清代）

崇宁四年二月吉，臣京奉敕书党籍。首编元祐终元符，所在郡司咸勒石。

大书深刻何煌煌，执政待制分班行。聿从章相初定案，七十三人已滥觞。

子瞻儋州子由雷，分地各就名偏旁。兹更增列三百九，直空人国无留良。

殁者追夺生者窜，并禁子孙仕朝堂。兼有曾持绍述议，亦得附骥分余光。

问胡作此一网计，众正登朝我将弃。遂甘铸铁错竟成，肯令死灰焰重炽。

剪除异己期必尽，威福横行乃无忌。太师原是一魔君，谬托左元仙伯位，龙脑烟浮别院香，鹑羹命贱行厨味。

比邻侍女知避名，天子姻家亲赐醉。回礼南迁诸党人，瘴雨蛮烟葬无地。

穷荒僦屋方坐愁，相府歌钟正得意。岂知公道昭日星，锢之愈力名愈馨。

朝端枉矜九州鼎，天下已诵千佛经，磨砻贞石妙镌刻，翻似为作功德铭。

呜呼权奸所争亦细故，祇此目前富贵具。庸知数十年荣华，不过蜉蝣一旦暮。

何苦抵死仇正人，徒供千载嬉笑怒。冰山他日况崩摧，白头也赴长沙路。

桃花三树诏勒回，东明佛镫黑如雾。一样投荒作逐臣，乘比诸贤多臭腐。

相传星变已毁碑，此碑何以完无亏。想因桂管地僻左，深岩无人施斧椎。

碑阴不镌刻工某，毋乃亦是安民为。沈侯好古拓一纸，铁画银钩坛绝技。

一点金锋虽兆乱，临池功深物秀美。惜哉若亦作清流，故自不减苏黄米。
蜡梅 其二
李石（宋代）

一株坐断宝花台，冰雪光中眼倦开。无事暗香浮鼻观，思量也自识花来。
琴意诗 其五 樵歌
张梁（清代）

出门尽青山，担头缚斧柯。顾盻生得色，高林郁嵯峨。

轩轩举趾健，倏忽重峦过。山词连步起，与至口则哦。

闻声不见人，杳霭隔烟萝。有时惊鹳鹤，磔磔离其窠。

呕哑字莫辨，余响飘林多。松风与涧瀑，天籁遥戛摩。

运斤以为节，逸调殊凡科。丁丁复许许，拉杂声相和。

四体无乃疲，而非劳者歌。自歌还自罢，兀傲焉知他。
饯周东岩之石门访汾阳氏并呈友人
程炎子（宋代）

漫浪江湖脚，周游到石门。
能迎徐孺子，知有令公孙。
话雨灯辉座，酬春酒滟樽。
况逢朋友在，一见必温存。
七夕至叙州登锁江亭，山谷谪居时屡登此亭，
范成大（宋代）

水口故城丘垄平，新亭乃有緪铁横。
归艎击汰若飞渡，一雨彻明秋涨生。
东楼锁江两重客，笔墨当代俱诗鸣。
我来但醉春碧酒，星桥脉脉向三更。
广陵与孟十七酌
李时行（明代）

高楼花扑玉缸香，爱客吴姬歌兴长。沉醉不知君别去，醒来犹卧酒垆傍。
结客
黄庭坚（宋代）

结客结英豪，肯同儿女曹。
黄金妆佩剑，猛兽画旗旄。
北极狼星落，中原王气高。
终令贺兰贼，不著赭黄袍。
石轩席上分韵得石字
胡仲弓（宋代）

解衣坐虚窗，夜阑万籁寂。
月出东南隅，照我楼半壁。
对影欲起舞，袖短不成拍。
浩歌慰心赏，欢声动金石。
拊栏发长啸，清风生两腋。
吟声鬼神悲，醉眼江湖窄。
吾自乐吾生，光阴似过客。
物只打一块，天地失形迹。
山鹤从何来，点破春空碧。
我欲从之游，八荒随所适。
戛然鸣一声，云深何处觅。
西平乐 中吕商过西湖先贤堂伤今感昔泫然出涕
吴文英（宋代）

岸压邮亭，路敧华表，堤树旧色依依。红索新晴，翠阴寒食，天涯依客重归。叹废绿平烟带苑，幽渚尘香荡晚，当时燕子，无言对立斜晖。追念吟风赏月，十载事，梦惹绿杨丝。
画船为市，夭妆艳水，日落云沈，人换春移。谁更与、苔根洗石，菊井招魂，漫省连车载酒，立马临花，犹认蔫红傍路枝。歌断宴阑，荣华露草，冷落山丘，到此徘徊，细雨西城，羊昙醉后花飞。
绍兴祀岳镇海渎四十三首 其二 初献盥洗用《同安》。
郊庙朝会歌辞（宋代）

青阳肇开，祀事孔饬。郁人赞溉，其馨苾苾。敬尔威仪，亦孔之则。

神之格思，无我有斁。
宿汤泉驿
李洪（宋代）

炎方到处水如汤，地脉深疑有臭黄。
犹胜骊山污艳质，渔阳簇马鉴兴亡。
洞仙歌·佳期四五
朱彝尊（清代）

佳期四五，问黄昏来否。
说与低帷月明后。
怕重门不锁，仙犬窥人，愁未稳花影匆匆分手。
鸡缸三两盏，力薄春醪，何事卿卿便中酒，翻唤养娘眠，底事谁知，灯一点尚悬红豆。
恨咫尺绳河隔三桥，全不管黄姑，夜深来又。
宋颂九首·六合雷声
石介（宋代）

菲民之嚚，为贼俘虏。
往吊其民，王泽时雨。
往伐其罪，王师虎旅。
掩扉
陆游（宋代）

久卧空山独掩扉，迂疏不恨世相违。
新霜巷陌鸟乌乐，小雨园畦菘芥肥。
骥病极知当伏枥，鸥闲谁与共忘机？一编蠹简从吾好，又见西窗挂夕晖。
大江东去 秋夜同汪清涟宿程敬庵、姚笑夫山庄，用陈检讨韵
潘西凤（清代）

河干唤渡，向同侪、村馆索浮大白。直令狂奴横醉眼，画出江东笨伯。

衣上沾霜，榻边留月，骨与酸风敌。莫谈往事，大非旧日胸臆。

久矣付与浮云，皆缘计早见，弹求鸮炙。此际徒然言亦耻，冷彻神魂如雪。

枕藉三更，梦寻一觉，鼓柝声偏急。依依不寐，空阶冷翠堪拾。
寿广东提举韩判院
曾丰（宋代）

君不见天上之老人，夜夜增芒烂如银。
又不见柱下之老之，年年换骨轻如纸。
辟谷餐霞得长生，老子前生老人屋。
我疑公亦星之精，精神虽是肉枯槁。
老子区区似徒老，公生富贵老更好。
初随鹓鹭班中都，一麾一节今南驱。
为溟渤中有蓬壶，雅怀信在蓬壶岛。
非要琼芝与瑶草，公元自有长生道。
藤床纸帐二十年，上至泥丸下丹田。
孰非可为地行仙，十月十日祥云冻。
贺客休投龟鹤颂，倚吟自伴寒禽哢。
得李去言诗次韵答之
吕本中（宋代）

歌呼屡回曹相国，笺书或似魏司空。半生怀抱向馀子，千载风司独此公。

未用反身藏白黑，更须着眼辨青红。无人与助求田费，雅称谢家林下风。
瞻彼萱草 其二
何维柏（明代）

瞻彼萱草，其叶四垂。顾諟晤对，秩秩其仪。我思古人，跬步弗遗。

先意承志，念兹在兹。不见是图，毋敢斁斯。
寄题东津
许棐（宋代）

东津占得江山胜，安顿亭台到处宜。夜夜中秋明月影，朝朝寒处好花枝。

长笺短轴真行字，旧轴新编倡和诗。只隔一潮飞不去，怅怀惟有白鸥知。
杂诗十二首·其四
陶渊明（魏晋）

丈夫志四海，我愿不知老。
亲戚共一处，子孙还相保。
觞弦肆朝日，樽中酒不燥。
缓带尽欢娱，起晚眠常早。
孰若当世士，冰炭满怀抱。
百年归丘垄，用此空名道！
熙宁观享明堂二首
佚名（隋代）

英声迈古，德施在民。
允秩宗祀，实延上神。
示圆鉴沈净明
释普济（宋代）

天宽地大一圆鉴，明暗色空四无限。
道人受用未生前，白云祖师顶门眼。
寄陈和叔内翰
刘攽（宋代）

六十衰迟祇自宽，读书无味细书难。一麾已愧腰银印，百选何书及治官。

潮过石城如雪白，山从钟岭似虬蟠。元龙豪气逾坚壮，投辖能同客醉欢。
端门听赦咏雪
陈与义（宋代）

云叶垂鸡竿，雪花眩鸾旗。
一天丰年意，飘入万寿卮。
茫茫玉妃丰，影乱千官仪。
也知楼头喜，舞态方自持。
教坊可怜女，面赤婆娑时。
天公一笑罢，未觉风来迟。
小儒惊伟观，到笏不敢吹。
归家得细说，平分遗妻儿。
茅檐玉三尺，坐玩可乐饥。
生活太冷淡，侑以一篇诗。
旅舍感怀
元稹（唐代）

因依客路烟波上，迢递乡心夜梦中。
送郑仲远
张九成（宋代）

仲远英俊人，落笔惊飞电。
来自神仙中，风姿冰雪盥。
我谪天南陲，君来适相见。
忆昔我与君，射策麒麟殿。
君时气横秋，九万抟风便。
文辞洒星斗，议论倒江汉。
便宜上玉堂，不尔登蓬馆。
别来二十年，青衫尚州县。
兰薰麝所忌，玉洁女多怨。
嗟我正衰迟，何阶往论荐。
岂有如此人，而得长贫贱。
朝廷方急贤，珠璧联清贯。
去去行勿迟，九天春昼暖。
放鹤
雍陶（唐代）

从今一去不须低，见说辽东好去栖。

努力莫辞仙路远，白云飞处免群鸡。
谒见日将至双阙
薛存诚（唐代）

晓色临双阙，微臣礼位陪。远惊龙凤睹，谁识冕旒开。

蔼蔼千年盛，颙颙万国来。天文标日月，时令布云雷。

迥出黄金殿，全分白玉台。雕虫竟何取，瞻恋不知回。
句
白君举（金朝）

欲搜春草池塘句，药裹关心梦不成。
送南上人
吕本中（宋代）

闲居病益侵，俗事初一扫。南公犯寒来，为我略倾倒。

论诗已得妙，不必在穷讨。我懒百虑废，识子恨不早。

归途见徐董，更问此二老。所恨聊复翁，向者骨已槁。

拭目看遗文，令人恶怀抱。
双双燕 咏燕
周之琦（清代）

柳塘杏苑，认当日轻盈，汉宫姝丽。斜风一剪，弄影爱寻罗绮。

久丽芹泥旧垒，又贪说、乌衣门第。终朝絮语呢喃，那识投怀深意。

前事。吾庐曾寄。待小院开帘，更将春至。翩翩何许，惯向玉楼凝睇。

王谢雕梁任倚，但秋社、光阴能几。从他锦字传笺，空惹故人清泪。
乙丑春暂视臬篆公暇漫成
苏葵（明代）

嫩绿成堆树影重，公庭天迥日融融。简孚暂折桁杨狱，佔毕仍专夏楚功。

载酒未亲奇字老，寻诗多愧蹇驴翁。芸香小阁端溪石，却被红尘两月封。
送张詹事致政归嵩山旧隐（青字）
权德舆（唐代）

解龟辞汉庭，却忆少微星。直指常持宪，平反更恤刑。

闲思紫芝侣，归卧白云扃。明诏优筋力，安车适性灵。

群公来蔼蔼，独鹤去冥冥。想到挥金处，嵩吟枕上青。
宣州杂诗二十首 其十一
梅尧臣（宋代）

大实木瓜熟，压枝常畏风。帖花先漏日，喷露渐成红。

青箬包山舍，驰心奉汉宫。谁将橐驼载，辛苦向骄戎。
咏史
陈普（宋代）

丙夜沈沈讲未停，故人重话旧时灯。半篇说命良依约，舜典周官总未曾。
出猎
李世民（唐代）

楚王云梦泽，汉帝长杨宫。岂若因农暇，阅武出轘嵩。

三驱陈锐卒，七萃列材雄。寒野霜氛白，平原烧火红。

雕戈夏服箭，羽骑绿沉弓。怖兽潜幽壑，惊禽散翠空。

长烟晦落景，灌木振严风。所为除民瘼，非是悦林丛。
观南戍士卒作乐
刘敞（宋代）

箫鼓军中乐，旌旗岁晚过。激昂双剑舞，慷慨万人歌。

睥睨荆衡小，腾凌虎兕多。北风随杀气，横绝洞庭波。
题僧壁
李商隐（唐代）

舍生求道有前踪，乞脑剜身结愿重。大去便应欺粟颗，

小来兼可隐针锋。蚌胎未满思新桂，琥珀初成忆旧松。

若信贝多真实语，三生同听一楼钟。
过石陂少焉至曲睹寺
赵蕃（宋代）

朝雨自应雨，晚晴真是晴。
犹经水曲折，方得寺纡萦。
鸟唤声何好，云归迹故经。
青山能见导，破衲可无迎。
秋日郊居八首 其三
陆游（宋代）

秋日留连野老家，朱槃鲊脔粲如花。已炊藟散真珠米，更点丁坑白雪茶。
憩小峨嵋
顾禧（宋代）

偶上峨嵋岭，悠然对夕曛。
孤峰擎落日，古殿宿寒云。
石暗松涛作，天空鹤唳闻。
幽寻惬素抱，世态自纷纭。
老大
释文珦（宋代）

老大偏多感，那堪客路中。凄凉经月病，安忍半生穷。

衰草凝霜白，高枫借日红。今朝方暂起，先问菊花丛。
送陈孔晨
陈著（宋代）

思昔南墅翁，用不尽书力。留以裕厥子，著鞭饱谙历。

鄞庠多材地，纠录迂分职。休休自无犯，耿耿不事激。

时雨化后生，春风久宿德。妙墨云烟飞，清吟雪霜逼。

万口何异辞，三年如一日。芙蓉桂花天，扁舟戒行色。

帐饮集寮寀，袖诗空士籍。相送相致祝，此去万里翼。

非入蓬莱观，则上梧桐掖。我素与子契，而况同宗出。

区区爱莫助，珍重而翁积。岂不欲临饯，耄笑筋力啬。

数语教儿洵，持候州西驿。
文式上人月溪
李龏（金朝）

菰蒲声里著禅扃，一派蟾光画不成。试看世人心似火，何时得此定中清。
侩道成于金山住破屋一间有不下山戒喜其孤洁赠之以偈
释怀深（宋代）

歇得心时自少魔，山头孤坐养天和。莫嫌茅舍不宽广，茅舍才宽事便多。
观沧浪亭石感而有作
刘敬（宋代）

苏君在朝人不知，苏君既没人悲人。
流风遗书见称道，高文大悲争提撕。
壁间草隶亦不置，剥苔椎土无弃遗。
乃知死不兴人共利害，而后不为时所疑。
沧浪亭空卉木老，古石苍苍颜色好。
无胫独能千里来，致身忽在都门道。
帝都王侯好事多，相看自悔取不早。
君不见吴兴长史春祥衫，闭门抱恨长枯槁。
吕居仁惠建昌纸被
刘子翚（宋代）

寒声晚移林，残腊无几日。
高人拥楮眠，脔卷意自适。
素风含混沌，春煦回呼吸。
余温偶见分，来自芝兰室。
乍舒魄流辉，忽卷潮无迹。
未能澡余心，愧此一衾白。
尝闻旴江藤，苍崖走虬屈。
斩之霜露秋，沤以沧浪色。
粉身从澼絖，蜕骨齐丽密。
乃知莹然姿，故自惭陶出。
治物犹贵精，治心岂宜逸。
平生感交游，耳剽非无得。
精神随事分，内省殊未力。
寸阴捐已多，老矣将何及。
自从得此衾，梦觉常惕惕。
清如夷齐邻，粹若渊骞觌。
独警发铿鍧，邪思戢毫忽。
勿谓绝知闻，虚闱百灵集。
鼎鬴或存戒，韦弦亦规失。
则知君子所，惠以励蒙塞。
哭刘夫子
于鹄（唐代）

近问南州客，云亡已数春。痛心曾受业，追服恨无亲。

孀妇归乡里，书斋属四邻。不知经乱后，奠祭有何人。
赠边县尹
何梦桂（宋代）

君家久富五经储，更有儿孙读祖书。
事究麟经明亥豕，理穷羲易得筌鱼。
枳业不是栖鸾处，花县来观展骥初。
北道主人今有托，化山应得老骑驴。
多情
田锡（宋代）

多情如病苦难医，头绪多於折藕丝。
送客落花行马处，望乡残藕倚楼时。
忆来几入春深梦，感极翻成酒后悲。
大抵为君言不尽，彩笺闲咏合欢诗。
过睦州青溪渡
杨彝（唐代）

天阔衔江雨，冥冥上客衣。潭清鱼可数，沙晚雁争飞。

川谷留云气，鹈鹕傍钓矶。飘零江海客，欹侧一帆归。
别近呈明叔
赵蕃（宋代）

靖节甘忤俗，子云空解嘲。
纷纷多面友，了了独心交。
四海叹浮梗，三年嗟系匏。
语离无几日，梅蕊况江郊。
喜雪
方回（元代）

寒空雨止暂霏微，积渐随风散乱飞。
夜气直能欺毯纩，晨光不待启窗扉。
儿童踊跃欢声起，鸟雀摧藏过翼稀。
想见竹桃亚梅处，家人扫径望予归。
宫词 其九十五
王圭（唐代）

萱草成窠杏子青，夜闻禁漏晓闻莺。吹回一觉昭阳梦，帐外春风太薄情。
久留少城
刘望之（宋代）

好去相羊乌角巾，却来躏踏软红尘。酒因觅睡方成醉，金为收红更觉贫。

屡入草堂难下语，少留药市恐逢人。可怜吊古凄凉意，只向扬家往返频。
题古木悬流图
唐文凤（明代）

苍峰万仞高，古木蟠危根。下有深涧壑，喷波悬流奔。

纡萦百千折，渟渊杳无垠。雪花乱飞洒，云气互吐吞。

峭崖束为峡，两山开作亹。太古冻冰积，四时寒雾昏。

枝僵蛟龙骨，皮皴苔藓痕。栋梁不见取，匠石谁与论。

独留镇空谷，岁月常永存。精神会元气，长养资厚坤。

岂知邓林产，而有遗材尊。滔滔东逝水，朝宗念君恩。
王昭君其二
李白（唐代）

昭君拂玉鞍。
上马啼红颊。
今日汉宫人。
明朝胡地妾。
京城燕
乃贤（元代）

三月京城寒悄悄，燕子初来怯清晓。河堤柳弱冰未消，墙角杏花红萼小。

主家帘幕重重垂，衔芹却向檐间飞。托巢未稳井桐坠，翩翩又向天南归。

君不见旧时王谢多楼阁，青琐无尘卷珠箔。海棠花外春雨晴，芙蓉叶上秋霜薄。
花发上林
窦常（唐代）

上苑晓沈沈，花枝乱缀阴。色浮双阙近，春入九门深。

向暖风初扇，馀寒雪尚侵。艳回秦女目，愁处越人心。

绕绕时萦蝶，关关乍引禽。宁知幽谷羽，一举欲依林。
梦崔清献坐床上李忠简坐床下野服搭飒而予参其间
陈献章（明代）

清献堂堂四百春，梦中眉宇识天人。报君西蜀清油幕，老我东篱白葛巾。

万里归心长短赋，九天辞表十三陈。南风欲理增江棹，也借青山卜墓邻。
曾氏八咏为子棨侍讲赋 其一 九峰迭翠
胡俨（明代）

九朵芙蓉拥翠鬟，卷帘相对绿云闲。更邀李白题诗去，宛在夕阳秋浦间。
诗偈 其一四○
庞蕴（唐代）

欲得真成佛，无心于万物。心如镜亦如，真智从如出。

定慧等庄严，广演波罗蜜。流通十方界，诸有不能疾。

报汝学道人，祇么便成佛。
九日台
杨备（宋代）

甲光如水戟如霜，御酒杯浮菊半黄。
东日西风满天仗，萧韶一部奏清商。
西园得西字
冯延登（金朝）

芳径层峦百鸟啼，芝廛兰畹自成蹊。仙舟倒影涵鱼藻，画栋销成落燕泥。

淑景晴薰红树暖，蕙风轻汎碧丛低。冈头醉梦俄惊觉，歌吹谁家在竹西。
惜分飞 送杜若妹于归入京
林瑛佩（清代）

绿柳垂条千万缕。又见落梅如雨。送尔于归去。一般泪点何愁绪。

不恨当前留不住。但恼重逢无据。此后相思处。燕云万里迢迢路。
人日
赵蕃（宋代）

元日虽晴人日阴，梅花如积杏花深。
未忧盈室无储粟，且恃春风洗破衾。
莫怪物华常草草，定缘老态日駸駸。
不须愤泣讣和玉，何有矜夸季子金。
咏松
吴芾（宋代）

古人长抱济人心，道上栽松直到今。
今日若能增种植，会看百世长青阴。
秋夕遣怀
姚合（唐代）

昨宵白露下，秋气满山城。风劲衣巾脆，窗虚笔墨轻。

临书爱真迹，避酒怕狂名。只拟随麋鹿，悠悠过一生。
句
李弘茂（唐代）

半窗月在犹煎药，几夜灯闲不照书。
元宵邻里携具就弊庐张灯辞之不获因成一绝
王十朋（宋代）

凶年犹幸在家乡，邻里相过具豆觞。我辈忍将灯照眼，游人多是火烧肠。
郊庙歌辞 后唐宗庙乐舞辞 雍熙舞
卢文纪（唐代）

仁君御宇，环海谧清。运符武德，道协文明。九成式叙，百度惟成。

金门积庆，玉叶传荣。
送琴与阎子静承旨
陈宜甫（元代）

我从西陲来，只挟书与琴。书以阅古道，琴将回古心。

谁谓今之人，寥落无知音。先生一邂逅，磊磊开胸襟。

慨然志气合，起我击节吟。请君弹文王，周雅尚可寻。

再理杏坛操，鲁风尤所钦。莫调出塞曲，游子悲难禁。

君归抑何赠，所愧无瑶琳。举琴以送君，聊比双南金。
十六观经颂·华座观第七
释遵式（宋代）

七想莲华妙台座，广大弥陀愿力成。
作此想时心不乱，定当极乐国中生。
西叔兄生日 其一
魏了翁（宋代）

从渠冷煖广文君，发越春和别有根。乐意融融兄及弟，庆流衮衮子生孙。
赠褚明远
葛立方（宋代）

今岁难衣食，知闻莫若君。
衣裳颠紫凤，陇亩槁黄云。
主馈妇求去，承家子出分。
清才岂长窭，奇相有龟文。
寓居寰内宰邑者数见存访因成谢
宋庠（宋代）

谢病非三最，为氓乏一廛。
何言罗爵尉，时驻舄凫仙。
华辙交深巷，馀香袭故氈。
猪肝难设具，应作闵生憐。
偶成 其四
彭绍宗（清代）

谏议邦之重，酬知国士尊。烧车才僇仆，折槛匪褫藩。

世变今滋异，神寒可具论。台垣真补阙，妄拟撤严樊。
高松
曾巩（宋代）

高松高干云，众林安可到。
汤汤鸣寒溪，偃偃倚翠纛。
侧听心神鸣，仰视目睛眊。
风雨天地动，一叶不欹倒。
岂同涧中萍，上下逐流潦。
岂同墙根槐，卷卷秋可扫。
凤凰引众禽，此木阴可焘。
君求百常柱，星日此可造。
般匠世有无，方钟野人好。
与妻李夫人联句
贾充（魏晋）

室中是阿谁，叹息声正悲。叹息亦何为，但恐大义亏。

大义同胶亦，匪石心不移。人谁不虑终，日月有合离。

我心子所达，子心我所知。若能不食言，与君同所宜。
齐山石壁间见林择之题字缅怀其人赋此
张栻（宋代）

平生子林子，一别今几春。
宁知林壑中，忽见题墨新。
巉巉屹苍石，恍若对其人。
徘徊不忍去，我怀谁为陈。
自子来江东，相去亦已迩。
谓当复相逢，跂首日望子。
云何竟差池，又此隔千进而。
凭高久伫立，飞鸿渺烟水。
接竹引泉
周权（元代）

苍润隐石脉，幽源迸山椒。
连筒入云窦，势接河汉遥。
引兹一线秋，高下穿林梢。
联络袅相拄，旋折不辞劳。
挽之归我庐，晴雨注屋茅。
乍窒或细细，久续俄嘈嘈。
空阶落琴筑，虚瓮鸣钧韶。
盥浥足自洁，心迹良已超。
固无鼎釜珍，颇煮溪涧毛。
未能学许由，厌喧解风瓢。
踏莎行 与李治尹夜话致身录事有感而作
王夫之（明代）

几许兴亡，凭谁料理。血痕一缕留青史。从来白刃杀英雄，恹恹儿女丛中死。

霜气飞空，星光堕水。閒宵半吐伤心字。他年莫问草堂荒，萧萧落叶随风起。
女冠子
孙光宪（五代）

蕙风芝露，坛际残香轻度。蕊珠宫，苔点分圆碧，

桃花践破红¤

品流巫峡外，名籍紫微中。真侣墉城会，梦魂通。

淡花瘦玉，依约神仙妆束。佩琼文，瑞露通宵贮，

幽香尽日焚¤

碧纱笼绛节，黄藕冠浓云。勿以吹箫伴，不同群。
琅峤潮声
林梦麟（清代）

南峰双峙海门开，昼夜波涛捲地回。雄似平沙奔万马，骤如阔汉殷千雷。

鸣樯已见风当劲，吼汕先知雨欲来。常向长松高枕卧，几番残梦为低徊。
中秋日吾园访桂柬程文伯
周葆濂（清代）

肝胆向谁说，须眉比众殊。还乡翻似客，经世愧为儒。

东去涛声壮，南来雁影孤。扬州今夜月，还是二分无。
续刺谗诗 其一
区大相（明代）

天监下民，正直是与。孰任奸慝，而司世矩。周周之族，亦衔其羽。

乃如之人，不恤其侣。
重题小舫赠周从事兼戏微之
白居易（唐代）

细篷青篾织鱼鳞，小眼红窗衬麴尘。
阔狭才容从事座，高低恰称使君身。
舞筵须拣腰轻女，仙棹难胜骨重人。
不似镜湖廉使出，高樯大艑闹惊春。
昆阳怀古
蒋沄（清代）

乌鸦压阵阵云黑，百万雄师黯无色。昆阳城头大雷雨，神兵自天呼杀贼。

虎豹股栗瓦砾飞，弥山蔽野飘降旂。汉家四七鼎再奠，不阶尺土开神畿。

扫除井蛙驱穴蚁，白水真人赤龙子。渐台威斗狙诈穷，关中瑞符谶纬起。

平沙废垒古战场，至今豪气犹飞扬。戍楼呜呜吹画角，夜半西风振林木。
张天师正殿
黄仲元（宋代）

至人学道师赤松，神姿逸气心芙蓉。手五明扇腰雌雄，凭空架铁超鸿濛。

玉距痕深雕锼工，巨迹千古镇蜍峰。狂飓怒涛锁鱼龙，夜醒月凉水笙镛。

骑吏无鞍鸾鹤从，朝侍玉堂朵云红。天乐隐隐声彻空，俗耳可闻不可逢。

渺视齐州等蠛蠓，沧海有时扬尘风。独此琼馆留人封，神仙之说非梦梦。

士民尸祝社稷同，椒醑鞠𦜕瓜枣供。余非紫阳山人翁，若为诗之铭新宫。
戏余天申 其一
洪刍（宋代）

十年不见君如许，一日相逢我便倾。结绶合为金马客，裁诗已至玉溪生。
戏赠行密上人
李彭（宋代）

东风未解北风愠，腊雪半消春雪深。欲向僧房觅清昼，细听山暝孤猿吟。
赠王石谷
黄虞稷（清代）

松老钟山废苑空，六朝遗迹散飞鸿。冬晴几日闲驴背，写出荒寒落木中。
九里
陆游（宋代）

破晓凭鞍野兴浓，鹭飞先我过村东。
绿鍼细细稻浮水，绛雪纷纷花舞风。
陌上秋千喧笑语，担头粔籹簇青红。
谁知老子裴回意，绝爱山横淡霭中。
端午内中帖子词 其五 皇后阁
王圭（唐代）

侍儿清晓进仙裳，玉筦齐调奉帝觞。应有瑶箱旧时燕，直随歌舞到昭阳。
陈朝议挽辞 其四
黄裳（宋代）

信到温陵不忍闻，使君何往尽沾巾。最高仙桂君家物，更起黉堂遗里人。
湘妃怨·夜来雨横与风狂
阿鲁威（元代）

夜来雨横与风狂，断送西园满地香。晓来蜂蝶空游荡。苦难寻红锦妆，问东君归计何忙！尽叫得鹃声碎，却教人空断肠。漫劳动送客垂杨。
送玿公长老赴南剑光孝之请
李弥逊（宋代）

好手逢场了不同，五家宗外立家风。
玿师一句当机语，不道杨岐栗棘蓬。
赠宣大师
李益（唐代）

一国沙弥独解诗，人人道胜惠林师。先皇诏下征还日，

今上龙飞入内时。看月忆来松寺宿，寻花思作杏溪期。

因论佛地求心地，只说常吟是住持。
咏史上·周亚夫
陈普（宋代）

西来三十六将军。业业孤城势欲焚。
细柳不逢豪杰主，当时已验口从文。
严陵台
汪遵（唐代）

一钓凄凉在杳冥，故人飞诏入山扃。

终将宠辱轻轩冕，高卧五云为客星。
疏懒为四明何君赋
林景熙（宋代）

野意云同散，闲门草自新。
不知世网密，为谢客车频。
风月兼忘我，山林亦恕人。
咸阳欢黄犬，荣辱古为邻。
偈颂二十首
释如珙（宋代）

山中滋味别，往往少人知。
野菜合黄独，能充白日饥。
风轻翻草叶，猿重坠藤枝。
余生只寄此，閒读古人诗。
子都兄寄子济兄诗借韵奉寄
李洪（宋代）

缄题千里候寒暄，怅恨郊荆独我班。
目断樯乌五两远，书凭河我一双还。
金陵风月供吟啸，钟阜烟萝想纵攀。
尽把锦囊新咏句，小胥妙寄勿令悭。
绍兴淳熙分命馆职定撰十七首
佚名（隋代）

烨彼房心，明明有融。
维圣享帝，礼行合宫。
祀事时止，粢盛洁岂。
昭受申命，万福攸同。
负薪图
龚诩（明代）

会稽愚妇厌夫贫，辞去何曾愧失身。富贵自期年五十，买臣亦是一常人。
水楼
王鲁复（唐代）

山衔落日溪光动，岸转回风槛影浮。座内数声来远鹤，烟中一派辨孤舟。
宪司双榕轮囷数十围，其庇数亩，雨止，观白鹭
范梈（元代）

榕树庭中翠欲昏，飞来白鹭动如云。每当弹射思伤物，忽到徘如感离群。

护子乌鸦来辟易，附人鹳鹊漫缤纷。要知得失都何与？含育无由报圣君。
送吴子隆节推之官信州五首
陈造（宋代）

幕中婉画得斯人，郡政应从到日新。
银錵金苗休刺口，只将耕稼富州民。
月
南唐失名僧（唐代）

徐徐东海出，渐渐上天衢。此夜一轮满，清光何处无。
惊秋
薛逢（唐代）

露竹风蝉昨夜秋，百年心事付东流。
明霜义分成虚话，阜俗文东惜暗投。
长笑李斯称溷鼠，每多庄叟喻牺牛。
五湖烟水盈归梦，芦荻花中一钓舟。
题沈乌盆尸股
李氏子（宋代）

洪州沈乌盆，塑佛舍三尊。一朝饥冻死，衣不庇其臀。
偈颂二百零五首
释正觉（宋代）

唯心唯识，平出平入。
金刀之齐，玉尺之直。
你唤甚麽作三界，真个不曾遗颗粒。
送郭骙臣还河南兼柬孙钟元先生 其一
梁宪（明代）

十年江汉客，头白还山中。子从嵩岳来，值我蒲涧东。

安期去已久，菖蒲空紫茸。当时干项藉，苟遇成何功。

学仙即无有，千载见高风。嗟彼世间人，语之如瞆聋。
赋楼提干古桧因赠其之官
陈著（宋代）

我行昼锦坊，老桧欺眼碧。
樛枝巧相扶，众星拱月璧。
人力固有待，面势本天则。
爱益雨露深，风霜莫能贼。
维黄杨州公，好此如好德。
千金买归家，与德共封植。
秀出攻愧斋，管领无愧色。
立朝大节成，有诗见胸臆。
三世传到君，培养当益力。
不坠先正心，是乃子孙职。
君今西入官，此树留乡国。
看君德日进，此树日滋息。
他日成名归，相对两奇特。
醉乡十二首 其十二
郑思肖（宋代）

穷冬骄寒冻地裂，北望朔方常下雪。五台积古雪不消，鸟兽毛氄结冻血。

江南昔有酒如渑，蔗浆麟脯相凭陵。朝廷有道四海清，既醉凫鹥歌太平。

九土夜市彻天明，楼红陌紫喧箫笙。豪气一饮一千钟，唤得国里春风生。

千金少年百花眼，左右捧拥上天行。战鼓声多瓦欲飞，从此百姓无宁时。

龙遭鳝舞鼠变虎，恣意反覆弄风雨。如今寂寞不救饱，髑髅眼睛生秋草。

空欲拍弄百斛船，莫羡酿来曝背眠。何如我入壶中游，喝云开破天外天。

翠锦帏幕车渠土，八面雪白净无烟。水王双阙琼膏填，使得五行颠倒颠。

坎离媾春中央宫，俯现摩醯王王仙。手执乾坤万化柄，斟酌混沌壳中髓。

咽得半掬碧色云，夙根无明百杂碎。万绿俱空恬无为，四股馥郁红玻瓈。

自然氤氲太和身，融融泄泄先天春。形化为气轻于雾，飞御慈盼福下土。

金相朵朵鲜绿云，花甃綵衢跨空住。八十一天开玉殿，天天互透长生路。

憨涌醴泉雨甘露，孕牛产麟鳏蛟舞。九苞凤凰对舞鸣，钧天清戛云璈音。

敕取龙猛大士药，尽点大地变黄金。嫦娥搦弄团圆雪，抛向下界悬作月。

银光倒泼白泠明，笑吻霏雾飘香冰。戏掷火丸煎海乾，珊瑚万树红斑斑。

抱出懒雨活龙帝，拔髯痒鼻激喷嚏。鼻气环空挂白虹，垂脚东贯大荒东。

八八翠衫蓬莱儿，舞撒宝花双逶迤。千丈白眉老神翁，前导万从开天倪。

径出盘古顶外行，劫风浩浩空掀轰。呵暖为春吸为冬，浊世甲子刹那中。

数数老松化石了，篯铿小厮半刻夭。我之大醉八万四千岁，小醉三千六百日。

世上几回汉与唐，苦于争战悲獝狘。万国黔首行饭囊，鬼貌蓝色心茫荒。

狭步蹩躠膻埃里，蜉蝣拜天祈寿长。气浊謦欬不清响，啾啁碎声群争攘。

生来不识快活国，纷华外胜夺心王。昼夜火烧菩提树，背井索水吃且僵。

哨地荒年苦命活，籧篨戚施疮痍伤。贫者逼迫富者狂，一洼血气六贼戕。

眼望天上金银落，垒琼架屋铁筑墙。莫知仁义为何物，冷笑诗书今不香。

沉酗私欲反为醒，嫌说青山白云人。群昏鼾齁摇不觉，强语以道必生嗔。

忽笑大笑休休休，回视若辈愁如仇。挥手长揖永相谢，千劫万劫逍遥游。
春池柳
李世民（唐代）

年柳变池台，隋堤曲直回。逐浪丝阴去，迎风带影来。

疏黄一鸟弄，半翠几眉开。萦雪临春岸，参差间早梅。
挽赵秋晓
黎献（宋代）

假馆惭何补，叨邻卜偶从。
灯曾分夜读，歌忍相晨舂。
一壁山河邈，他生饮啄同。
眼前无此屋，风雨忆帡幪。
拟王渔洋三国小乐府 其四 坐谈客
章钟祜（清代）

貌雅心多疑，名士只如此。举国授他人，刘琮真肖子。
冬柳次无锡钱茂才瀚生 其四
曹家达（清代）

便尔漂摇霜霰经，暮江空见酒帘青。亦知寒绪难生色，终胜春花易化萍。

旧院顿杨殊冷落，朱门王谢半凋零。朅来休弄桓伊笛，呜咽临风不忍听。
卜算子 寿母
邹应龙（宋代）

满二望三时，春景方明媚。又见蟠桃结子来，王母初筵启。

无数桂林山，不尽漓江水。总入今朝祝寿杯，永保千千岁。
水龙吟 答碧梧姊秋夜弹琴诗
谈印梅（清代）

明河淡月疏星，闺房永夜珠帘卷。纱窗风紧，银屏灯暗，慵开书卷。

树杪秋深，天涯信断，有怀难遣。算几多离恨，凭谁共语，都付与、清商怨。

漫把金徽轻按，怕因愁、指随心乱。人琴无恙，山长水阔，甚时重见。

弦外知音，意中同调，目穷鸿远。但柔肠一缕，和它香篆，百回千转。
辛丑春游金华出东郊
陈文蔚（宋代）

青山双夹小溪流，绿篠人家古渡头。
虽是溪山不相识，劝人啼鸟却相留。
苏子瞻挽词 其一
徐积（宋代）

起起公终矣，斯文将奈何。新书传异域，旧隐寄东坡。

直道谋身少，孤忠为国多。死生公论在，高义山峨峨。
绝句三首
张耒（宋代）

蔼蔼晴郊花气浮，午窗正睡拥驼裘。
觉来鸟雀茅檐静，屋角春风怒未休。
关侯庙
李廌（宋代）

三方各虎踞，猛将皆成群。
屹然万人敌，惟髯称绝伦。
仗节气盖世，横矟勇冠军。
艰难戎马间，感慨竹帛勋。
凤阙控蛮楚，庙食汉江濆。
神游旧战地，庭树起黄云。
河水清为兴济青县两县令赋
傅扆（明代）

河水清，嗟无鱼，文禽枵腹绝所茹。若近若远皆枳棘，一望漫漫乏人居。

困守河干艰一饱，焉同劲翮腾天衢。恨禽不及懿公鹤，稻粱充足乘行车。

河水清，清且浅，托迹咫尺翼莫展。鴳斥莫笑文禽蹇，羽毛熠熠镂金管。
忆复翁
方一夔（宋代）

垂杨渡口小舟横，我涉清溪君独行。未许马群空冀北，自怜墨派过彭城。

鳞鸿乏便书难到，蝴蝶无情梦不成。可是孤吟清绝处，高山谁识断肠声。
九日拜大兄坟
汪晫（宋代）

携家松底酹虾蟆，椒荔豚肩荐菊芽。
吾父洲中无橘树，与兄庭下有荆花。
和羹莫遂笺边让，破帽无能落孟嘉。
衰老伤怀泪痕冷，年来须鬓白多些。
云山妙峰庵云是申泰芝炼丹处
王夫之（明代）

松阴合绿雾，木末飞空光。幽烛既云密，遥情歘已长。

首夏积翠鲜，亭午条风凉。烟容澄岳壑，水气辨蒸湘。

圆宇目所镜，孤立心未央。寓形俄邂逅，仙游昔回翔。

恻彼鸾鹤情，引兹邱海望。羽蜕固有待，仁乐讵无方。

怀炎登天庭，悲忧陟首阳。缮性良有藉，终生胡弭忘。
十一月九日子卿招饮湖亭为消寒第一集
黄钺（明代）

放浪闲身又一年，溪山好处日周旋。寒犹未峭交初九，月已分明过上弦。

卢橘花繁香太冽，红梅枝老影逾妍。行吟却笑天随子，奄有吴松赋自怜。
罗浮美人图
胡奎（元代）

翠禽啼处玉娟娟，梦入梨云别有天。一夜清寒谁是伴，忽随明月到窗前。
读唐子西漂母传
陈郁（宋代）

识得英雄为理贫，果能诛项灭三秦。
老增事去方撞斗，羞见沙头澼絖人。
谒金门
曹勋（宋代）

春待去。帘外连天飞絮。老大心情慵纵步。草迷池上路。

春去不知何处。欲问谁能分付。但有清阴遮院宇。晚莺和暮雨。
杂诗 其一
冯誉骥（清代）

初日浴咸池，翱翔扶桑间。魂魄荡元气，苍茫摇天关。

火龙喷赤血，出没游黄湾。遂使阳和散，焕然遍尘寰。

愿挽羲和鞭，驰逐开心颜。古来有十日，代出相往还。

千年沧海头，烧破蓬莱山。所以古夷羿，仰射雕弧弯。

我欲一揽之，惜哉不可攀。
四怨三愁五情诗十二首。一怨
曹邺（唐代）

美人如新花，许嫁还独守。岂无青铜镜，终日自疑丑。
偈颂一百零九首
释可湘（宋代）

一阳生，飘瑞雪，
唤转鳌山底时节。铁树开琼花，
乌龟变白鳖，普贤眼里重添屑。
次韵王尉白事幕府
方岳（宋代）

一痴便了公家事，尽可与诗宽作程。
书册不嫌官屋冷，香匜相对歙溪晴。
熟知白鹭难为伴，烦见青山且寄声。
此别不过旬日耳，又携孤啸上江城。
独醒
郭祥正（宋代）

野性惟怜酒，无聊遂独醒。风尘双白鬓，天地一青萍。

鵩鸟宁须赋，离骚未是经。回头付陈迹，终欲醉冥冥。
虞美人 雁
周青（清代）

芦花深处惊飞起，嘹唳秋风里。碧云漠漠怯霜寒，何况连宵微雨湿衣单。

传书一饷空留意，曲槛人谁倚。半灯孤影晚妆残，深院依稀绣户未曾关。
云谷二十六咏 其五 莲沼
朱熹（宋代）

亭亭玉芙蓉，迥立映澄碧。只愁山月明，照作寒露滴。
夜坐怀师川戏效南朝沈炯体
李彭（宋代）

鼠鏖触蛮兵，客梦寒窗短。牛斗挂阑干，起视夜参半。

虎头丹青手，欲画涩回腕。兔尖渴陶泓，得句亦不漫。

龙沙怀石友，羽觞旧无算。蛇飞梵王壁，络绎壮神观。

醉踏吴沙归，转眄岁月换。羊肠自诘曲，驰道方晏晏。

旋携古菱花，悟罢如冰泮。鸡园谈妙口，当我一笑粲。

狗监浪延誉，凌云非吾愿。猪蹄祝污邪，举世良可叹。
暮归
郭浚（明代）

睡起看云又别峰，一年春事漫匆匆。墙桑叶密能催雨，溪柳花多不定风。

伏枕故人来眼底，卷书余味在胸中。生涯未便空山了，闲倚村扉送远鸿。
咏史上·张良四首
陈普（宋代）

太公行辈赤松流，伍叔孙通了不羞。
好谢君王深体识，不将身后累刘侯。
念奴娇 其二
张元干（宋代）

蕊香深处，逢上巳、生怕花飞红雨。万点胭脂遮翠袖，谁识黄昏凝伫。

烧烛呈妆，传杯绕槛，莫放春归去。垂丝无语，见人浑似羞妒。

修禊当日兰亭，群贤弦管里，英姿如许。宝靥罗衣，应未有、许多阳台神女。

气涌三山，醉听五鼓，休更分今古。壶中天地，大家著意留住。
真上人因送毛令伤足复伤冷二首
梅尧臣（宋代）

陶令归时远公送，石苔秋雨步迟迟。
凌霄花在古松上，也笑向人人不知。
重伤胡二
刘敞（宋代）

今日寝门侧，涕流予不堪。伊人竟长逝，回使返空函。

如觉知音绝，深怀挂剑惭。仍闻身后事，生女不生男。
赐方教授诗（三首）
朱椿（清代）

伊昔开东阁，相看眼独青。
文章奏金石，衿佩睹仪刑。
应世游三辅，焉能困一经。
前星垂炳耀，染翰侍彤庭。
闻说眼空天下士，只疑身是洛阳人。
少年有学谈仁义，高论无惭问鬼神。
九载之官看教育，万言诣阙听敷陈。
曳裾已在长沙日，知己相逢此志信。
四十虽闻不动心，平生富贵岂能淫。
屡蒙论荐来天禄，自负文章入翰林。
养望也须添白发，观光仍遣教青衿。
河间好古嗟予慕，多士从游爱子深。
五老会致语口号
史浩（宋代）

昔日翱翔艺圃中，词锋凛凛各争雄。倦飞雅遂鸿冥志，良集皆成鹤发翁。

休问功名千古后，且欣花月一樽同。明朝太史应驰奏，寿象联珠见甬东。
送子云倅荆州 其二
张孝祥（宋代）

荆吴相望各天涯，惜别尊前菊未华。便放扁舟冲骇浪，要看秋日冠轻霞。

新诗满路分吾子，盛业康时是故家。好去依刘静边琐，策勋行即赐褒嘉。
盆池荷花
袁说友（宋代）

根向盆池束，华敷菡萏丛。
细擎深院宇，低袅半窗风。
蘸水凝绡翠，当轩试脸红。
化工虽力浅，犹折小莲蓬。
九日感怀
薛继先（金朝）

衰年易感我今知，无讶骚人动楚悲。故国久抛兵劫后，佳辰多负菊花期。

一时兰艾同凋落，两鬓雪霜仍别离。高世输他陶靖节，悠然高兴满东篱。
金山孤凤辞
杨维桢（元代）

肃肃金山凤，凤兮同阿房。
凤兮不凰老，孤鸣在高冈。
幸生一鸑不，毛雨蔚成章。
鸑不实不恶，反哺天性良。
坐革枭獍暴，不受雀角伤。
教之六律音，因之鸣朝阳。
来仪实有本，凤声益锵锵。
於乎金山凤，永为百鸟祥。
桂州紫极观主求亭名名曰转斗而示此
邹浩（宋代）

转降适斗藏初九，上清密语谁知有。七星峰顶紫霞前，占得辉光长不朽。
答赵温甫见谢茶瓯韵
彭汝砺（宋代）

我昔曾涉昌江滨，故人指我观陶钧。庞眉老匠矜捷手，为我百转雕舆轮。

镌刓刻画走风雨，须臾万态增鲜新。盘龙飞凤满日月，细花密叶生瑶珉。

轻浮儿女爱奇崛，舟浮辇运倾金银。我盂不野亦不文，浑然美璞含天真。

光沉未入世人爱，德洁诚为天下珍。朅来东江欲学古，喜听英杰参吾伦。

谨持清白与子共，敢因泥土邀仁恩。空言见复非所欲，再拜谢子之殷勤。